Návrh

Zákon

z ........... 2006,

ktorým sa mení a dopĺňa zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení zákona č. 95/2002 Z. z.

Národná rada Slovenskej republiky sa uzniesla na tomto zákone:

Čl.  I

	Zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení zákona č. 95/2002 Z. z. sa mení a dopĺňa takto:

1.  § 1 vrátane nadpisu znie: 

„§ 1
Predmet zákona

Tento zákon upravuje spôsob organizovania zájazdov a niektoré podmienky podnikania cestovných kancelárií a cestovných agentúr.“.

2. V § 3 ods. 1 sa slová „podnikateľ,1) ktorý na základe živnostenského oprávnenia2)“ nahrádzajú slovami „osoba, ktorá“. 

3.  V § 3 ods. 2 sa vypúšťajú slová „v rámci živnostenského oprávnenia podľa odseku 1“.

4.   V § 3 sa odsek 2 dopĺňa písmenami f) a g), ktoré znejú:
„f) organizuje, ponúka a predáva jednotlivé služby alebo ich kombinácie, ktoré sa neposkytujú dlhšie ako 24 hodín a nezahŕňajú ubytovanie cez noc,
g)	poskytuje činnosť sprievodcu cestovného ruchu.“.

5.   V poznámke pod čiarou k odkazu 3 sa pred slová „§ 741a až § 741k“ vkladajú slová „§ 52 až § 60 a“.

6.	§ 3 sa dopĺňa odsekom 3, ktorý znie:

      	„(3) Každý, kto vykonáva činnosť cestovnej kancelárie, je povinný mať oprávnenie na podnikanie podľa osobitného predpisu.2)“.

7.	V § 4 odsek 1 sa slová „podnikateľ,1) ktorý na základe živnostenského oprávnenia2)“ nahrádzajú slovami „osoba, ktorá“.

8.	V § 4 ods. 3 sa na konci pripája táto veta: „To neplatí na sprostredkovanie predaja zájazdu osobám so sídlom v inom členskom štáte Európskej únie alebo v štáte, ktorý je zmluvnou stranou Dohody o Európskom hospodárskom priestore, a ktoré v domovskom štáte spĺňajú podmienky vzťahujúce sa na poistenie zájazdu v rozsahu ustanovenom týmto zákonom podľa § 9 až 11.“.

9.	§ 4 sa dopĺňa odsekom 5, ktorý znie:

      	„(5) Každý, kto vykonáva činnosť cestovnej agentúry, je povinný mať oprávnenie na podnikanie podľa osobitného predpisu.2)“.

10. Za § 5 sa vkladá § 5a, ktorý vrátane nadpisu znie:

„§ 5a
Sprievodca v cestovnom ruchu

(1) Sprievodca v cestovnom ruchu je osoba, ktorá sprevádza objednávateľov a podáva v dohodnutom jazyku výklad o kultúrnom a prírodnom dedičstve a má odbornú spôsobilosť, na ktorú má osvedčenie o získanom vzdelaní.4b)

  (2) Sprievodca v cestovnom ruchu vykonáva činnosť podľa odseku 1 ako podnikateľ alebo v pracovnom pomere alebo na základe dohody o prácach vykonávaných mimo pracovného pomeru.“.

      Poznámka pod čiarou k odkazu 4b znie:
      „4b)  § 8 zákona č. 386/1997 Z. z. o ďalšom vzdelávaní a o zmene zákona  Národnej rady Slovenskej republiky č. 387/1996 Z. z. o zamestnanosti v znení zákona č. 70/1997 Z. z. v znení neskorších predpisov.“.

11.   V § 6 sa slová „typovej zmluvy“ nahrádzajú slovami  „spotrebiteľskej zmluvy“.

12. V § 7 ods. 1 písmeno a) znie:
      „a) po celý čas podnikania mať uzavretú zmluvu o poistení zájazdu pre prípad jej úpadku (ďalej len „poistenie zájazdu“) alebo bankovú záruku4a)  podľa  § 11a.“.

Poznámka pod čiarou k odkazu 4a znie:
„4a) § 313 až 322 Obchodného zákonníka.“.

13. V § 7 ods. 1 písm. c) sa nad slovo „vzdelaní“ umiestňuje odkaz 4b.

14. V § 7 sa odsek 1 dopĺňa písmenom d), ktoré znie:
     „d) písomne poveriť zástupcu, na ktorého sa môže objednávateľ v ťažkostiach v priebehu celého zájazdu obrátiť so žiadosťou o pomoc a ktorý je oprávnený prijímať a vybavovať reklamácie objednávateľa počas zájazdu.4c)“.

Poznámka pod čiarou k odkazu 4c znie:
    „4c) § 741d a 741i Občianskeho zákonníka.“.
15. V § 8 ods. 1 písm. d) sa na konci pripájajú tieto slová: „a o mieste plánovaného ukončenia zájazdu,“.

16. V § 8 ods. 1 písm. f) sa slová „type ubytovania“ nahrádzajú slovami „ubytovacom zariadení“.

17. V § 8 ods. 1 písm. h) sa za slová „časoch a o“ vkladá slovo „predpokladaných“.

18. V § 8, 9, 10 a 11 zákona sa slová „povinné zmluvné poistenie zájazdu“ vo všetkých tvaroch nahrádzajú slovami „poistenie zájazdu“ v príslušnom tvare.

19. V § 9 ods. 1 sa slová "je povinná" nahrádzajú slovom "môže".

20. V § 9 ods. 1 písm. a) sa za slová „v zahraničí“ vkladajú slová „do miesta plánovaného ukončenia zájazdu, alebo“.

21. V § 10 ods. 1 sa za slovo „zahraničí“ vkladajú slová „do miesta plánovaného ukončenia zájazdu, alebo“.

22. V poznámke pod čiarou k odkazu 9 sa citácia „Zákon Slovenskej národnej rady č. 24/1991 Zb. o poisťovníctve v znení neskorších predpisov“ nahrádza citáciou „Zákon č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.“.

23. V § 11 ods. 3 sa slová „30 %“ nahrádzajú slovami „25 %“ a slová "je povinná" sa nahrádzajú slovom "môže".

24.  Za § 11 sa vkladá § 11a, ktorý vrátane nadpisu znie:   

"§ 11a
Banková záruka

(1) Ak cestovná kancelária nemá uzavretú zmluvu o poistení zájazdu, je povinná dohodnúť bankovú záruku, na základe ktorej vzniká objednávateľovi voči banke právo na rovnaké plnenie ako pri poistení zájazdu v prípadoch podľa § 9 ods. 1 a § 10.

(2) Na bankovú záruku sa primerane vzťahujú požiadavky podľa § 9 ods. 3, § 10 a § 11 ods. 3 až 6.".

25. V § 12 odsek 1 sa slová „§ 7 ods. 1“ nahrádzajú slovami „§ 7 ods. 1 písm. a) a c)“.

26. V poznámke pod čiarou k odkazu 11 sa citácia  „Zákon Slovenskej národnej rady              č. 71/1986 Zb. o Slovenskej obchodnej inšpekcii v znení neskorších predpisov“ nahrádza citáciou „Zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov.“.

Čl.  II

Tento zákon nadobúda účinnosť 1. mája 2006.